C 266/8

ET

Sellise muudetud koonddokumendi avaldamine, mida on muudetud pärast väikese muudatuse heakskiitmist kooskõlas Euroopa Parlamendi ja nõukogu määruse (EL) nr 1151/2012 artikli 53 lõike 2 teise lõiguga

(2019/C 266/06)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis DOOR.

KOONDDOKUMENT

„ACEITE DE LUCENA“

ELi nr: PDO-ES-0760-AM01 – 17.1.2019

KPN ( X ) KGT ( )

1. Nimetus

„Aceite de Lucena“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Päritolunimetusega kaitstud toode on ekstra-neitsioliiviõli, mis saadakse peamiselt õlipuu (Olea europea L.) sordi ‘Hojiblanca’ (osakaal üle 90 %) ja ka teiste lubatavate sortide (‘Arbequina’, ‘Picual’, ‘Lechín’, ‘Tempranilla’, ‘Ocal’, ‘Campanil’ ja ‘Chorruo’) viljadest üksnes füüsikaliste või mehaaniliste meetodite abil; õli pressitakse madalal temperatuuril, mis ei muuda õlide keemilist koostist. Nii säilivad õlis oliivide maitse, lõhn ja omadused.

Värvus: sügavrohelisest kollakasroheliseni (ABT-skaalal vahemikus 2/4 kuni 3/4) sõltuvalt saagikoristusajast.

Maitse: kaitstud päritolunimetusega õlid on keskmiselt puuviljalise maitsega ning kergelt mandli- ja rohumaitselised; mõrkjas ja pisut terav maitse on omavahel tasakaalus.

Lõhn: domineerib puuvilja- või rohulõhn.

Õli füüsikalised, keemilised ja organoleptilised näitajad:

Happesus: kuni 0,8 %

Peroksiidarv: mitte üle 0,2 meq O2/kg õli kohta

Ultraviolettkiirguse absorptsioon (K270): kuni 0,15

Niiskusesisaldus: kuni 0,2 %

Polüfenoolid (kofeiinhape): vähemalt 100 ppm ja keskmiselt 350 ppm

Puuviljalisuse mediaan (Mf): 3 või rohkem

Terava maitse mediaan: 1 kuni 3

Mõruduse mediaan: 1 kuni 3

Veamediaan (Md): 0

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Oliivid tuleb kasvatada ja toode valmistada punktis 4 määratletud geograafilises piirkonnas.

Seega tuleb õlipuid lõigata, oliivid korjata, puhastada, pesta, purustada ja segada, faasid eraldada ja õli villida määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Kõigil kaitstud päritolunimetusega „Aceite de Lucena“ ekstra-neitsioliiviõli pakenditel peab olema reguleeriva asutuse väljastatud lisaetikett, millel peavad olema sõnad „Aceite de Lucena“, logo ning iga pakendi unikaalne number.

4. Geograafilise piirkonna täpne määratlus

Geograafiline piirkond asub Córdoba (Hispaania) provintsi lõunaosas ja hõlmab järgmisi omavalitsusüksusi: Aguilar de la Frontera, Benamejí, Encinas Reales, Iznajar, Lucena, Montilla, Moriles, Monturque ja Rute ning Puente Genili omavalitsusüksuse idaosa Genili jõe paremal kaldal.

5. Seos geograafilise piirkonnaga

Geograafilise piirkonna eripära

Looduslikud tegurid

Lubjakivimullad sisaldavad rohkelt karbonaate; tegemist on väheviljaka ja küllalt vähese orgaanilise aine sisaldusega mullaga ning mullakiht on õhuke. Samuti leidub mullas rohkelt kaltsiumi ning seetõttu on selle pH kõrge, 6–8.

Piirkonna keskmine kõrgus merepinnast on 171 m (Puente Genil) kuni 800 m (Iznájar). Selle kõrgeimad punktid asuvad Subbética mäestikus, ulatudes üle 1 200 meetri.

Piirkonna kliima on vahemereline; talved on mõõdukalt külmad ning suved kuivad ja soojad. Erinevalt provintsi ülejäänud osast ilmnevad mandrilise kliima jooned KPNi „Aceite de Lucena“ tootmispiirkonnas väga vähesel määral.

Inimtegurid

Tänu puude tavapärasele istutustihedusele kasvatuspiirkonnas ja tänu kasutatavale viljelusmeetodile jõuab õlipuude viljakandva osani rohkelt päikesevalgust; see on võimalik eeskätt tänu puude istutamise, kasvatamise, hooldamise ja puhastamise juures kasutatavale lõikamismeetodile.

Määratletud geograafilises piirkonnas koristatakse saak küpsuse ja õlisisalduse analüüside põhjal; nii saadakse polüfenoolide sisalduse muutumisest tulenevalt mahedama maitsega õli ning samas ennetatakse viljade iseeneslikku mahalangemist.

Oliivide korjamine, transportimine õlipressimisettevõtetesse ja purustamine on korraldatud viisil, mis võimaldab nimetatud toimingud teha keskmiselt 24 ja maksimaalselt 72 tunni jooksul.

Toote eripära

Füüsikalised ja keemilised omadused

Happesus: kuni 0,8 %.

Peroksiidarv: mitte üle 0,2 meq O2/kg õli kohta.

Ultraviolettkiirguse absorptsioon (K270): kuni 0,15.

Niiskusesisaldus: kuni 0,2 %.

Polüfenoolid (kofeiinhape): vähemalt 100 ppm,

keskmiselt 350 ppm.

Organoleptilised omadused

Puuviljalisuse mediaan (Mf): 3 või rohkem.

Terava maitse mediaan: 1 kuni 3.

Mõruduse mediaan: 1 kuni 3.

Veamediaan (Md): 0.

Mahe, kuid tuntav mõrudus ja teravus on hästi tasakaalus.

Mahe iseloomulik puuviljaline mandlit meenutav (almendrado) maitse ja lõhn, mis tuleneb piirkonnas toodetavate õlide koostises peamiselt kasutatavast oliivisordist ‘Hojiblanca’.

Õli happesus on madal – see ei ole kunagi üle 0,8 mahuprotsendi ning on keskmiselt vahemikus 0,1 kuni 0,3.

Organoleptilise hindamise põhjal on tuntav rohelise puuvilja või värskelt niidetud heina lõhn.

Õlide värvus on peamiselt roheline.

Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel:

Tulenevalt kaitstud päritolunimetuse „Aceite de Lucena“ tootmispiirkonna eripäradest – keskmine kõrgus merepinnast, karbonaadiühenditerikkad lubjakivimullad ja vahemereline kliima – on seal toodetavad õlid suure polüfenoolide sisaldusega. Selle tulemusena on neil õlidel organoleptilised eriomadused, eelkõige mahe, kuid tuntav terav ja mõru maitse.

Teravus tuleneb õlide fenoolisisaldusest; nimetatud monomeer moodustub suurema polüfenoolide sisalduse korral ja säilib juhul, kui tootmisel ei kasutada kõrgeid temperatuure ega liigselt vett.

Mõrudus omakorda tuleneb polüfenoolide lagunemisel tekkivast aglükoonist, mida esineb seega seda rohkem, mida suurem on polüfenoolide sisaldus.

KPNi „Aceite de Luna“ tootmispiirkonnas kasvatatavaid õlipuusorte iseloomustab eriliselt kõrge polüfenoolide sisaldus; tänu sellele saadakse mahedamaitselist õli, milles on tunda tasakaalustatud pikantsust ja mõrudust.

Lucena piirkonnas kasutatavad tootmismeetodid – varajane saagikoristus ning oliivide töötlemine madalal temperatuuril ja saagikoristusele järgneva töötlemisprotsessi kiirus – mõjutavad saadava õli happesust ja organoleptilisi omadusi. Seetõttu toodetakse piirkonnas peamiselt madala happesusega õlisid.

Tulenevalt varajasest saagikoristusest sisaldavad viljad sellist aldehüüdi nagu trans-2-heksenaal, mis annab õlile rohulõhna, tingimusel et tootmisprotsessis ollakse hoolikas, ei tõsteta temperatuuri ega kasutata palju vett.

Samuti annab see õlile peamiselt rohelise värvuse; kui oliivid korjatakse koristusperioodi hilisemas järgus, on värvus kuldkollasem, peaaegu kollakasroheline.

Külmpressimine, vähese vee kasutamine tootmisprotsessis ning õli säilitamine sobivates ja täiesti inertsest materjalist anumates võimaldavad säilitada tootele iseloomulikke organoleptilisi omadusi.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://juntadeandalucia.es/export/drupaljda/Pliego_Aceite_de_Lucena_modificado.pdf

(1) ELT L 179, 19.6.2014, lk 17.